Nem sokkal az után, hogy a Kartonpack Nyrt. dobozgyártó cég váratlanul állami felügyelet alá került, a vállalat élére kinevezett kormánybiztos lecserélte az igazgatótanács és a legtöbb bizottság tagjait – derül ki a vállalat közleményéből.

Ahogy azt korábban írtuk, nem teljesen egyértelmű, hogy miért létfontosságú a vírus elleni küzdelemben egy csomagolóipari, részben gyógyszeres kartondobozokat is gyártó cég, bár közre játszhat, hogy a cég és az állam viszonya eddig nem volt konfliktusmentes.

A kormánybiztos határozatlan ideig dr. Uszkay-Boiskó Sándort nevezte ki a társaság élére, aki mellé Hutiray Gyula Árpád, dr. Vass Viktória, Jakab László és Dr. Mancsiczky László ül be az igazgatótanácsba.

Uszkay-Boiskó korábban az MFB igazgatósági tagja, míg Hutiray Fideszes önkormányzati képviselő volt. Dr. Mancsiczky a Fidesz tagja, és Kósa Lajost több jogi ügyben is ő képviselte.

Ugyan a felügyelőbizottság és az auditbizottság tagjait is visszahívták, végül ezek a tagok visszakapták a pozícióikat.